Wekuhi Kɛ Asafohi Nɛ A Buaa A He Nya Kɛ Ha Mawu Jami | Mawu Matsɛ Yemi\nKANE NGƐ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Spania Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nBɔ nɛ asafo mi kpehi plɛ kɛ je sisi, kɛ se namihi nɛ ngɛ he\n1. Benɛ kaseli ɔmɛ bua a he nya a, mɛni bua womi a ná, nɛ mɛni he je nɛ bua womi nɛ ɔ he hia mɛ ɔ?\nBENƐ a tle Yesu si se be bɔɔ ɔ, kaseli ɔmɛ kpe konɛ a wo a sibi he wami. Akɛnɛ a ngɛ a he nyɛli ɔmɛ gbeye yee he je ɔ, a nga sinya amɛ. Se tlukaa kɛkɛ nɛ Yesu ba da si ngɛ a kpɛti, nɛ e de mɛ ke: ‘Nyɛ he mumi klɔuklɔu ɔ,’ nɛ a gbeye yemi ɔ se po. (Kane Yohane 20:19-22.) Pee se ɔ, kaseli ɔmɛ bua a he nya ekohu, nɛ Yehowa plɛ mumi klɔuklɔu ɔ kɛ pue a nɔ. Hyɛ bɔ nɛ a ná he wami nɛ a kɛ ma tsu fiɛɛmi ní tsumi nɛ fɔɔ si ngɛ a hɛ mi ɔ ha!—Níts. 2:1-7.\n2. (a) Mɛni blɔ nɔ nɛ Yehowa woɔ wɔ he wami ngɛ, nɛ mɛni he je nɛ wa hia he wami womi ɔ? (b) Mɛni he je nɛ blɔ nya nɛ a to kɛ ha Weku Mawu Jami he hia wawɛɛ ɔ? (Hyɛ sisi ningma, kɛ daka nɛ ji, “ Weku Mawu Jami” nɛ ngɛ ba fa 175 ɔ hulɔ.)\n2 Si fɔfɔɛhi nɛ waa kɛ kpeɔ mwɔnɛ ɔ ngɛ kaa kaseli ɔmɛ a nɔ́ ɔ. (1 Pet. 5:9) Wa ti ni komɛ yeɔ nimli gbeye be komɛ. Loko wa ma nyɛ maa ya nɔ nɛ waa fiɛɛ ɔ, ja Yehowa ha wɔ he wami. (Efe. 6:10) Yehowa guu asafo mi kpehi a nɔ kɛ woɔ wɔ he wami. Amlɔ nɛ ɔ, wa peeɔ asafo mi kpehi enyɔ ngɛ otsi ɔ mi. Kake ji Magbɛ Nɔ Munyu, kɛ Hwɔɔmi Mɔ ɔ Mi Ní Kasemi ɔ, nɛ kake hu ji Kristofohi A Si Himi Kɛ A Sɔmɔmi Ní Tsumi kpe ɔ. * Jehanɛ hu, wa ngɛ he nya buami eywiɛ nɛ wa yaa daa jeha—kpokpa nɔ kpe, kpɔ mi kpe slɔɔtohi enyɔ, kɛ Kristo gbenɔ Kaimi ɔ. Mɛni he je nɛ e he hia kaa waa ya kpe nɛ ɔmɛ tsuo ɔ? Kɛ kpe nɛ ɔmɛ je sisi ha kɛɛ? Kɛ bɔ nɛ wa peeɔ wa ní ngɛ kpe nɛ ɔmɛ a yami he ɔ haa nɛ a naa wɔ kɛɛ?\nMɛni He Je Nɛ E Sa Kaa Wa Bua Wa He Nya?\n3, 4. Mɛni Yehowa suɔ kaa e we bi nɛ a pee? Moo ha enɛ ɔ he nɔ hyɛmi níhi.\n3 Kɛ je blema nɛ Yehowa fa e we bi kaa a bua a he nya nɛ a ja lɛ. Kaa nɔ hyɛmi nɔ́ ɔ, ngɛ jeha 1513 loko a fɔ Kristo ɔ, Yehowa kɛ e mlaa amɛ ha Israel ma a, nɛ ngɛ jamɛ a mlaa amɛ a mi ɔ, e de Israel bi ɔmɛ ke a ye Hejɔɔmi ligbi daa otsi konɛ weku tsuaa weku nɛ ja lɛ, nɛ a kase e mlaa amɛ. (5 Mose 5:12; 6:4-9) Benɛ Israel bi ɔmɛ ye mlaa a nɔ ɔ, lɔ ɔ wo weku ɔmɛ tsuo he wami, nɛ ma a he tsɔ, nɛ a he wa ngɛ Mawu jami mi. Se benɛ ma a gbo mlaa a tue nɛ a bua we a he nya konɛ a ja Yehowa a, Yehowa mi mi fu mɛ.—3 Mose 10:11; 26:31-35; 2 Kron. 36:20, 21.\n4 Mo susu nɔ hyɛmi nɔ́ kpakpa nɛ Yesu pee ɔ hu he nɛ o hyɛ. E kɛ pee e su kaa daa otsi ɔ, e maa ya kpe he ɔ ngɛ Hejɔɔmi ligbi ɔ nɔ. (Luka 4:16) E ngɛ mi kaa kaseli ɔmɛ be Hejɔɔmi ligbi yemi mlaa a sisi ngɛ Yesu gbenɔ, kɛ e si temi ɔ se mohu, se a ya nɔ nɛ a bua a he nya. (Níts. 1:6, 12-14; 2:1-4; Rom. 14:5; Kol. 2:13, 14) Pi blɔ tsɔɔmi kɛ he wami womi pɛ nɛ kekle Kristofo ɔmɛ náa ngɛ kpe nɛ ɔmɛ a sisi. Ke a ya kpe ɔ, a sɔleɔ, a haa sanehi a heto, nɛ a laa kɛ jeɔ Mawu yi hulɔ.—Kol. 3:16; Heb. 13:15.\nYesu kaseli ɔmɛ bua a he nya, nɛ a wo a sibi he wami\n5. Mɛni he je nɛ wa yaa asafo mi kpehi, kpokpa nɔ kpehi, kɛ kpɔ mi kpehi ɔ? (Hyɛ daka nɛ ji, “ Kpehi Nɛ Mawu We Bi Peeɔ Daa Jeha a Haa Nɛ A Peeɔ Kake” nɛ ngɛ ba fa 176 hulɔ.)\n5 Jã kɛ̃ nɛ mwɔnɛ ɔ, ke wa ya asafo mi kpehi daa otsi, nɛ wa ya kpokpa nɔ kpehi, kɛ kpɔ mi kpehi daa jeha a, lɔ ɔ tsɔɔ kaa wa fĩ Mawu Matsɛ Yemi ɔ se. E haa nɛ wa náa mumi klɔuklɔu ɔ, nɛ wa hemi kɛ yemi ɔ woɔ ni kpahi he wami. Nɔ́ nɛ e he hia titli ji kaa wa náa he blɔ nɛ waa kɛ jaa Yehowa kɛ gu sɔlemi, sanehi a heto hami, kɛ lami nɔ. Eko ɔ, bɔ nɛ wa peeɔ wa kpehi ha mwɔnɛ ɔ ngɛ slɔɔto ngɛ bɔ nɛ Israel bi ɔmɛ, kɛ kaseli ɔmɛ pee a nɔ́ ɔ he, se kɛ̃ ɔ, wa kpe ɔmɛ a he hia wawɛɛ. Kɛ asafo mi kpehi nɛ wa peeɔ mwɔnɛ ɔ plɛ kɛ je sisi ha kɛɛ?\nAsafo Mi Kpehi Nɛ Wa Peeɔ Daa Otsi ɔ Ha Nɛ ‘Wa Suɔ Wa Sibi, Nɛ Wa Peeɔ Wa Sibi Kpakpa’\n6, 7. (a) Mɛni he je nɛ wa peeɔ asafo mi kpehi ɔ? (b) Mɛni blɔ nɔ nɛ e slo bɔ nɛ kuu tsuaa kuu peeɔ asafo mi kpeehi ha a?\n6 Benɛ Nyɛminyumu Charles Taze Russell bɔni anɔkuale nɛ ngɛ Mawu Munyu ɔ mi ɔ hlami ɔ, e yɔse kaa e sa nɛ e kɛ nihi nɛ e kɛ mɛ hɛɛ yi mi tomi kake ɔ nɛ bɔ. Ngɛ jeha 1879 ɔ mi ɔ, Russell ngma ke: “Ni komɛ piɛɛ ye he nɛ wa to Baiblo kasemi kuu ko sisi ngɛ Pittsburgh, nɛ wa kpeɔ daa Hɔgba konɛ wa hla Ngmami ɔ mi.” A wo nihi nɛ a kaneɔ Hwɔɔmi Mɔ ɔ he wami kaa a bua a he nya, nɛ benɛ e ke suu jeha 1881 ɔ, a bɔni asafo mi kpe peemi ngɛ Pittsburgh ngɛ Pennslyvania daa Hɔgba kɛ Sɔ. November 1895 Hwɔɔmi Mɔ ɔ de ke, yi mi tomi titli he je nɛ a peeɔ kpe nɛ ɔmɛ ji kaa a ma ná “Kristofohi a huɛ bɔmi, suɔmi kɛ kake peemi,” nɛ a ma ná he blɔ hu kɛ wo a sibi he wami.—Kane Hebri Bi 10:24, 25.\n7 Baiblo Kaseli a kuu ɔmɛ ya nɔ jehahi babauu, se e slo bɔ nɛ a to kuu tsuaa kuu blɔ nya ha, kɛ bɔ nɛ kuu tsuaa kuu peeɔ kpe ha. Kaa nɔ hyɛmi nɔ́ ɔ, kuu ko nɛ ngɛ United States ɔ ngma sɛ womi kɛ ya ha asafo ɔ, nɛ pee se ɔ, asafo ɔ ngma sɛ womi ɔ mi munyu ɔ eko ngɛ wa womi ɔmɛ kake mi ngɛ jeha 1911. A ngma ke: “Ke e hí kulaa a, wa kpeɔ si enuɔ daa otsi.” A peeɔ a kpe ɔmɛ Hɔɛgbi, Sɔ, Soha, nɛ Hɔgba lɛɛ a peeɔ lɛ si enyɔ. Ngɛ jeha 1914 ɔ mi ɔ, kuu ko nɛ ngɛ Afrika a ngma sɛ womi kɛ ya ha asafo ɔ, nɛ asafo ɔ ngma sɛ womi ɔ mi munyu ɔ eko ngɛ wa womi ɔmɛ kake mi. A ngma ke: “Wa kpeɔ Soha kɛ ya siɔ Hɔgba si enyɔ ngɛ nyɔhiɔ ɔ mi.” Se e kɛ we nɛ wa bɔni asafo mi kpehi peemi kaa bɔ nɛ e ngɛ mwɔnɛ ɔ. Nyɛ ha nɛ wa susu bɔ nɛ asafo mi kpe slɔɔto ɔmɛ eko tsuaa eko je sisi ha a he nɛ waa hyɛ.\n8. Ngɛ be nɛ be ɔ mi ɔ, mɛni ji munyuyihi nɛ a tu he munyu ngɛ magbɛ nɔ munyu ɔ ekomɛ a mi?\n8 Magbɛ Nɔ Munyu Tumi. Ngɛ jeha 1880 ɔ mi benɛ Nyɛminyumu Russell je Hwɔmi Mɔ ɔ peemi sisi se ɔ, e nyɛɛ Yesu nɔ hyɛmi nɔ́ ɔ se, nɛ e fiɛɛ ngɛ mahi fuu a nɔ. (Luka 4:43) Bɔ nɛ Nyɛminyumu Russell tu munyu ngɛ magbɛ nɔ ɔ ba pee nɔ́ nɛ a da nɔ kɛ to Magbɛ Nɔ Munyu Tumi he blɔ nya kaa bɔ nɛ e ji mwɔnɛ ɔ. Hwɔɔmi Mɔ ɔ fia Russell blɔ hiami ɔ he adafi kaa Russell “bua maa jɔ wawɛɛ kaa e maa tu magbɛ nɔ munyu ngɛ ‘Níhi nɛ kɔɔ Mawu matsɛ yemi ɔ he’ ɔ he.” Ngɛ jeha 1911 ɔ mi benɛ a to kuuhi loo asafohi fuu a sisi ngɛ mahi fuu a nɔ ɔ, a wo mɛ he wami konɛ a tsɔ munyu tuli nɛ sa kɛ ya kuuhi nɛ ngɛ a kpɔ ɔmɛ a mi ɔ mi, nɛ a ya tu magbɛ nɔ munyu slɔɔtohi ekpa nɛ kɔɔ munyuyihi kaa kojomi kɛ kpɔmi nɔ́ ɔ he. Ke a gbe magbɛ nɔ munyu ɔ eko tsuaa eko nya a, a tsɔɔ munyu tulɔ nɛ maa ba otsi nɛ nyɛɛ se ɔ, kɛ munyuyi nɛ e maa tu.\n9. Benɛ jeha amɛ ngɛ bee ɔ, mɛni tsakemi a pee ngɛ Magbɛ Nɔ Munyu Tumi ɔ he, nɛ mɛni o ma nyɛ maa pee kɛ fĩ se?\n9 Ngɛ jeha 1945 ɔ mi ɔ, Hwɔɔmi Mɔ ɔ fia adafi kaa a ma bɔni Magbɛ Nɔ Munyu tumi ngɛ je ɔ mi tsuo, nɛ a maa tu munyuyi nɛ a gbami kpaanyɔ nɛ kɔɔ nyagbahi nɛ e sa kaa a tsu a he ní “oya ngɛ wa be nɛ ɔ mi” ɔ he munyu. Munyu tuli ɔmɛ kɛ munyu tumi he womi nɛ tsɔlɔ anɔkualetsɛ ɔ pee kɛ nɔ́ nɛ mɛ nitsɛmɛ a pee ɔ nɛ tsu ní jehahi babauu. Se ngɛ jeha 1981 ɔ mi ɔ, a kɛ blɔ tsɔɔmi ha munyu tuli tsuo kaa a da munyu tumi he womi nɛ asafo ɔ pee ɔ nɔ kɛ tu munyu. * Loko jeha 1990 ɔ maa su ɔ, munyu tumi he womi komɛ nɛ a kɛ tsuɔ ní ɔ biɔ nɛ a kɛ tue buli nɛ sɛɛ ní aloo a pee peemi kɛ tsɔɔ; se ngɛ jamɛ a jeha a mi ɔ, a kɛ blɔ tsɔɔmi ha kaa munyu tulɔ ɔ pɛ nɛ e tu magbɛ nɔ munyu ɔ. Jehanɛ hu, ngɛ January 2008 ɔ mi ɔ, a kpale pee tsakemi ngɛ be nɛ a kɛ tuɔ magbɛ nɔ munyu ɔ mi, kɛ je hɛngmɛfia 45 kɛ ba hɛngmɛfia 30. E ngɛ mi kaa a pe tsakemi komɛ ngɛ bɔ nɛ a to magbɛ nɔ munyu ɔ he blɔ nya ha a mi mohu lɛɛ, se a dla munyu ɔmɛ saminya. Munyu nɛ ɔmɛ woɔ wa hemi kɛ yemi ngɛ Mawu Munyu ɔ mi ɔ mi he wami, nɛ a tsɔseɔ wɔ ngɛ Mawu Matsɛ Yemi ɔ he níhi fuu a he. (1 Tim. 4:13, 16) Anɛ o kɛ bua jɔmi fɔɔ nihi nɛ o kpale ya slaa mɛ, kɛ ni kpahi nɛ o fiɛɛ kɛ ha mɛ ɔ nine konɛ a ba bu magbɛ nɔ munyu nɛ a kɛ da Baiblo ɔ nɔ ɔ tue lo?\n10-12. (a) Mɛni tsakemihi a pee ngɛ Hwɔɔmi Mɔ ɔ kasemi mi? (b) Mɛni sane bimihi e sa kaa o bi o he?\n10 Hwɔɔmi Mɔ ɔ Mi Ní Kasemi. Ngɛ jeha 1922 ɔ mi ɔ, asafo ɔ tsɔɔ nyɛmimɛ nyumuhi, nɛ a ya tuɔ magbɛ nɔ munyuhi ngɛ asafo ɔmɛ a mi, nɛ a nyɛɛ fiɛɛmi ní tsumi ɔ hɛ mi. A tsɛɛ nyɛmimɛ nyumu nɛ ɔmɛ ke, pilgrims (blɔ hiali). Nyɛmimɛ nyumu nɛ ɔmɛ de asafo ɔ ní tsumi yi ɔ kaa a ha nɛ waa kase Hwɔɔmi Mɔ ɔ ngɛ asafo mi kpehi a sisi. Asafo ɔ ngɔ a ga womi ɔ kɛ tsu ní, lɔ ɔ he ɔ, a ha nɛ asafo ɔmɛ bɔni Hwɔɔmi Mɔ ɔ kasemi. Sisije ɔ, a kaseɔ Hwɔɔmi Mɔ ɔ ngɛ otsi ɔ mi ligbi ko nɔ loo Hɔgba.\nA ngɛ Hwɔɔmi Mɔ ɔ Mi Ní Kasemi pee ngɛ Ghana ngɛ jeha 1931\n11 June 15, 1932 Hwɔɔmi Mɔ ɔ ngɔ blɔ tsɔɔmi kɛ ha ngɛ bɔ nɛ e sa kaa a kase Hwɔɔmi Mɔ ɔ he. Hwɔɔmi Mɔ ɔ tsɔɔ kaa e sa nɛ nyɛminyumu ko nɛ nyɛɛ ní kasemi ɔ hɛ mi kaa bɔ nɛ a peeɔ ngɛ Betel ɔ. Nyɛmimɛ nyumuhi etɛ ma nyɛ maa hi si ngɛ hɛ mi sɛ ɔmɛ a nɔ konɛ a kane kuku ɔmɛ kakaaka. Jamɛ a be ɔ mi ɔ, sane bimihi piɛɛ we kuku ɔmɛ a he, lɔ ɔ he ɔ, nɔ nɛ hyɛɛ ní kasemi ɔ nɔ ɔ haa nɛ tue buli ɔmɛ biɔ sanehi ngɛ nɔ́ nɛ a ngɛ kasee ɔ he. Lɔ ɔ se ɔ, e ma tsɛ tue buli ɔmɛ eko nɛ a ha sane bimi ɔmɛ a heto. Ke e he ba hia kaa a tsɔɔ níhi a nya saminya a, ní kasemi nɔ hyɛlɔ ɔ tsɔɔ mi “kpiti.”\n12 Sisije ɔ, a ha asafo ɔmɛ he blɔ kaa a ma nyɛ maa hla Hwɔɔmi Mɔ nɛ a kpɛti nihi babauu a bua maa jɔ he konɛ a kase. Se ngɛ April 15, 1933 ɔ mi ɔ, Hwɔɔmi Mɔ ɔ wo ga kaa asafohi tsuo nɛ a kase Hwɔɔmi Mɔ nɛ ba ngɛ nyɔhiɔ nɛ a ngɛ mi ɔ mi. Ngɛ jeha 1937 ɔ mi ɔ, a kɛ blɔ tsɔɔmi ha kaa e sa nɛ a kase Hwɔɔmi Mɔ ɔ Hɔgba. A ngma tsakemihi nɛ a pee ngɛ asafo mi kpehi a he ngɛ October 1, 1942 Hwɔɔmi Mɔ ɔ mi. Womi ɔ tsɔɔ mi kaa a maa ngma sane bimihi ngɛ Hwɔɔmi Mɔ ɔ mi hehi nɛ a maa kase ɔmɛ a sisi, nɛ e sa nɛ a kɛ jamɛ a sane bimi ɔmɛ nɛ tsu ní ngɛ ní kasemi ɔ mi. Womi ɔ de hu ke, e sa nɛ a ngɔ ngmlɛfia kake kɛ kase ní ɔ. Jehanɛ hu, womi ɔ wo nihi nɛ a ma ha heto ɔ he wami konɛ a ko kane heto nɛ ngɛ kuku ɔ mi ɔ, mohu ɔ, a ngɔ “mɛ nitsɛmɛ a munyu” kɛ ha heto. Hwɔɔmi Mɔ ɔ mi ní kasemi ji blɔ titli nɛ tsɔlɔ anɔkualetsɛ ɔ guu nɔ kɛ haa wɔ mumi mi niye ní ngɛ be nɛ sa mi. (Mat. 24:45) E sa nɛ wa ti nɔ tsuaa nɔ nɛ bi e he ke: ‘Anɛ i dlaa ye he kɛ haa Hwɔɔmi Mɔ ɔ mi ní kasemi daa otsi lo? Anɛ i bɔɔ mɔde kaa ma ha sanehi a heto lo?’\n13, 14. Kɛ Asafo Baiblo Mi Ní Kasemi ɔ plɛ kɛ je sisi ha kɛɛ, nɛ mɛni o bua jɔ he ngɛ kpe nɛ ɔ he?\n13 Asafo Baiblo Mi Ní Kasemi. Ngɛ jeha 1895 ɔ mi benɛ a je Millennial Dawn womi ɔ ekomɛ kpo se ɔ, Nyɛminyumu H. N. Rahn nɛ e ji Baiblo Kaselɔ ngɛ Baltimore, Maryland ngɛ U.S.A ɔ kɛ ga womi ha kaa a to kuuhi a sisi konɛ a kase Millennial Dawn womi ɔmɛ. A tsɛɛ kuu ɔmɛ ke “Dawn Circles.” Sisije ɔ, a kpeɔ ngɛ Baiblo Kaseli ɔmɛ ekomɛ a wehi a mi konɛ a kɛ ka nɛ a hyɛ kaa e maa hi lo. Se benɛ e ke suu September 1895 ɔ, kuu ɔmɛ a mi ní kasemi ɔ ngɛ nɔ yae saminya ngɛ mahi fuu a nɔ ngɛ United States. Hwɔɔmi Mɔ nɛ je kpo ngɛ jamɛ a nyɔhiɔ ɔ nɔ ɔ kɛ blɔ tsɔɔmi ha kaa nihi tsuo nɛ a ngɛ anɔkuale ɔ kasee ɔ nɛ a pee kuu, konɛ a pee ní kasemi nɛ ɔ. Hwɔɔmi Mɔ ɔ tsɔɔ kaa e sa nɛ nɔ nɛ maa hyɛ ní kasemi ɔ nɔ ɔ nɛ le ní kanemi saminya. Ke e kane munyu za kake ɔ, e maa mlɛ konɛ nihi nɛ a ngɛ lejɛ ɔ nɛ a tsɔɔ a juɛmi ngɛ he. Ke a kane kuku ko nɛ a susu he ta a, e ma ha nɛ a kane ngmamihi nɛ a tsɛ se ɔmɛ. Jehanɛ se ɔ, ke a gbe yi ko nya a, nɔ tsuaa nɔ nɛ ngɛ kpe ɔ sisi ɔ ma de nɔ́ nɛ e kase kpiti.\n14 A tsake ní kasemi nɛ ɔ biɛ si abɔ. A ba tsɛ ní kasemi nɛ ɔ ke, “Berean Circles for Bible Study” (Beroya Kuuhi A Baiblo Mi Ní Kasemi). A da bɔ nɛ Beroya bi nɛ a hi si ngɛ kaseli ɔmɛ a be ɔ mi ɔ hlaa ngmami ɔ mi ha a nɔ kɛ wo biɛ nɛ ɔ. (Níts. 17:11) Pee se ɔ, a tsake biɛ ɔ kɛ pee Asafo Womi Mi Ní Kasemi. Amlɔ nɛ ɔ, a tsɛɛ lɛ Asafo Baiblo Mi Ní Kasemi, nɛ asafo ɔ tsuo kpeɔ ngɛ Matsɛ Yemi Asa a nɔ kɛ kaseɔ ní ɔ, mohu pe nɛ kuuhi maa kpe ngɛ nihi a we mi. Ngɛ jehahi babauu nɛ be ɔ mi ɔ, wa kase womihi, womiyohi, kɛ Hwɔɔmi Mɔ ɔ mi munyu ɔmɛ ekomɛ ngɛ kpe nɛ ɔmɛ a sisi. Kɛ je blema nɛ a woɔ nihi tsuo nɛ a baa kpe nɛ ɔ sisi ɔ he wami nɛ a kɛ a he nɛ wo mi. Kpe nɛ ɔ ye bua wɔ wawɛɛ nɛ wa nu Baiblo ɔ sisi saminya. Anɛ o dlaa o he kɛ haa kpe nɛ ɔ, nɛ o kɛ o he woɔ mi bɔ nɛ o ma nyɛ lo?\nAnɛ nyɛ peeɔ nyɛ weku Mawu jami ɔ daa otsi lo?\nWEKU MAWU JAMI\nAKƐNƐ wa sɛ nyagbe ligbi ɔmɛ a mi vii he je ɔ, Yehowa asafo ɔ gbla juɛmi kɛ ma bɔ nɛ e he hia kaa weku tsuaa weku nɛ to Baiblo kasemi he blɔ nya a nɔ wawɛɛ. (2 Tim. 3:1) Kaa nɔ hyɛmi nɔ́ ɔ, womi wayo nɛ ji, Home and Happiness nɛ a pee ngɛ jeha 1932 ɔ de ke: “E sa nɛ weku tsuaa weku nɛ je Baiblo ɔ kasemi sisi ngɛ we mi oya nɔuu.” May 15, 1956 Hwɔɔmi Mɔ ɔ wo Kristofohi a wekuhi tsuo he wami nɛ “a kase Baiblo ɔ ngɛ a wehi a mi konɛ weku ɔ tsuo nɛ ná he se.” Lɔ ɔ se ɔ, womi ɔ bi ke: “Anɛ o weku ɔ blaa kɛ kaseɔ Hwɔɔmi Mɔ ɔ loko nyɛ yaa asafo mi kpe lo?”\nNgɛ jeha 2009 ɔ mi ɔ, asafo ɔ pee tsakemi ngɛ kpe nɛ wa peeɔ ngɛ otsi ɔ mi ɔ he kɛ ma bɔ nɛ weku Mawu jami he hia ha a nɔ mi; kɛ je jamɛ a be ɔ mi kɛ ma nɛ ɔ, wa peeɔ Asafo Baiblo Mi Ní Kasemi ɔ, Teokrase Sɔmɔmi Sukuu ɔ, kɛ Sɔmɔmi Kpe ɔ tsuo ligbi kake. January 2011 Wa Matsɛ Yemi Sɔmɔmi ɔ tsɔɔ “yi mi tomi kake he je nɛ a pee tsakemi nɛ ɔ” mi. E de ke, “Konɛ wekuhi nɛ a nyɛ nɛ a to gbɔkuɛ pɔtɛɛ ko daa otsi nɛ a kɛ ja Mawu konɛ huɛ bɔmi nɛ ngɛ a kɛ Yehowa a kpɛti ɔ mi nɛ wa.” E de hu ke: “A to a tsui si kɛ susu Baiblo ɔ mi munyuhi a he, nɛ a ha nɛ a ní kasemi ɔmɛ nɛ kɔ a weku ɔ mi hiami níhi a he.” *\nMɛni he je nɛ Weku Mawu Jami blɔ nya tomi nɛ e sɛ kaa a po mi ɔ he hia wawɛɛ ɔ? Ejakaa ke weku ɔ he wa ngɛ Mawu jami mi ɔ, asafo ɔ hu ma ná he se. Kaa nɔ hyɛmi nɔ́ ɔ, wa ma nyɛ maa ngɔ asafo ɔ kɛ to bliikisi tsu he. (Kane Hebri Bi 3:4-6.) * Loko bliikisi tsu he maa wa a, e daa si ngɛ níhi enyɔ nɔ—tsu ɔ sisi tomi kpakpa, kɛ bliikisi kpakpa. Ke tsu ɔ sisi tomi ɔ hí ɔ, tsu ɔ maa hule. Jehanɛ hu, ke tsu ɔ sisi tomi ɔ hi po, nɛ bliikisi ɔmɛ nɛ a kɛ ma tsu ɔ hí ɔ, tsu ɔ ma bɔni gbami, nɛ e be si dae. A to Kristofohi asafo ɔ ngɛ sisi tomi nɛ he wa saminya nɛ ji Kristo tsɔɔmi ɔmɛ a nɔ. (Kane 1 Korinto Bi 3:10-15.) * Ni kakaakahi kɛ wekuhi nɛ a ngɛ asafo ɔ mi ɔ ngɛ kaa bliikisi. Weku Mawu jami ɔ ji he blɔ klɛdɛɛ nɛ ni kakaakahi kɛ wekuhi ná konɛ a kɛ fia a hemi kɛ yemi ɔ kɛ ma si. Ke ni kakaakahi kɛ wekuhi a he wa ngɛ Mawu jami mi ɔ, asafo ɔmɛ a he maa wa ngɛ Mawu jami mi. Anɛ nyɛ peeɔ nyɛ weku Mawu jami ɔ daa otsi lo?\n^ kk. 59 Nyɛ maa na ga womi komɛ nɛ kɔɔ bɔ nɛ nyɛ ma nyɛ maa pee weku Mawu jami ha a he ngɛ January 2011 Wa Matsɛ Yemi Sɔmɔmi ɔ mi.\n^ kk. 60 Paulo tu munyu ɔ kɛ tsɔɔ nihi nɛ a ná “hiɔwe tsɛmi ɔ.” (Heb. 3:1, NW) Se e ga womi ɔ kɔɔ Kristofohi tsuo a he.\n^ kk. 60 Ke o ngɛ hlae nɛ o le Baiblo mi munyu nɛ ɔ mi tsɔɔmi fitsofitso ɔ, hyɛ July 15, 1999 Blɛfo gbi Hwɔɔmi Mɔ ɔ ba fa 12-14, kuku 15-20. O ma nyɛ maa kane munyu nɛ ɔ nɛ o susu he ngɛ bɔ nɛ nyɛ ma nyɛ kɛ maa pee Weku Mawu Jami ha a he.\n15. Mɛni he je nɛ a to Teokrase Sɔmɔmi Sukuu ɔ sisi ɔ?\n15 Teokrase Sɔmɔmi Sukuu. “Ngɛ Hɔɛgbi gbɔkuɛ, February 16, 1942” ɔ mi ɔ, Carey Barber, nɛ jamɛ a be ɔ mi ɔ, e ngɛ sɔmɔe ngɛ asafo ɔ ní tsumi yi ngɛ Brooklyn, New York ɔ de ke, “A de nyumuhi tsuo nɛ a ngɛ Brooklyn Betel weku ɔ mi ɔ nɛ a ngma a biɛ ngɛ Teokrase Sɔmɔmi Sukuu ɔ mi.” Nyɛminyumu Barber, nɛ pee se ɔ, e sɔmɔ kaa Blɔ Tsɔɔmi Ajla Toli ɔmɛ a ti nɔ kake ɔ tu sukuu ɔ he munyu kaa e ji “níhi nɛ se be nɛ Yehowa pee ha e we bi ngɛ wa be nɛ ɔ mi ɔ a kpɛti kake.” Tsɔsemi nɛ ɔ ye bua nyɛmimɛ nyumuhi, nɛ a ya hɛ mi ngɛ ní tsɔɔmi kɛ fiɛɛmi mi, lɔ ɔ he ɔ, kɛ je jeha 1943 kɛ ma nɛ ɔ, a ha nɛ asafohi tsuo ngɛ je kɛ wɛ ɔ nine su womiyo nɛ ji, Course in Theocratic Ministry ɔ nɔ. June 1, 1943 Hwɔɔmi Mɔ ɔ tsɔɔ kaa a to Teokrase Sɔmɔmi Sukuu ɔ sisi konɛ e ye bua Mawu we bi “nɛ a pee Odasefohi nɛ sa kɛ ha Matsɛ Yemi ɔ fiɛɛmi.”—2 Tim. 2:15.\n16, 17. Anɛ munyu tumi mi pɛ nɛ Teokrase Sɔmɔmi Sukuu ɔ tsɔseɔ nɔ ngɛ lo? Moo tsɔɔ nya.\n16 Sisije ɔ, e yee ha nihi fuu kaa a maa da nihi babauu a hɛ mi kɛ tu munyu. Clayton Woodworth, Jr. nɛ a wo e papaa kɛ Nyɛminyumu Rutherford kɛ ni kpahi tsu ngɛ jeha 1918 ɔ mi ɔ tsɔɔ bɔ nɛ e nu he ha benɛ e ngma e biɛ ngɛ sukuu ɔ mi ngɛ jeha 1943 ɔ mi ɔ. E de ke, “E he wa ha mi kaa ma da nihi a hɛ mi kɛ tu munyu. Ye lilɛ jiɔ ngɛ ye nya mi, ye kuɛ si gbli, nɛ ye gbi hu tsake.” Se benɛ Clayton bɔni hɛ mi yami ɔ, e ná he blɔ nɛ e ya tu magbɛ nɔ munyuhi fuu. Pi munyu tumi he tsɔsemi pɛ nɛ e ná. Sukuu ɔ ye bua lɛ nɛ e na kaa e he hia nɛ e ba e he si konɛ e ngɔ e he kɛ fɔ Yehowa nɔ. Clayton de ke, “I ba na kaa pi nɔ nɛ maa tu munyu ɔ nɛ he hia. Mohu ɔ, ke munyu tulɔ ɔ dla e he saminya nɛ e kɛ e hɛ fɔ Yehowa nɔ ɔ, nihi a bua maa jɔ munyu ɔ he, nɛ a maa kase ní kɛ je mi.”\n17 Ngɛ jeha 1959 ɔ mi ɔ, a de nyɛmimɛ yihi nɛ a ngma a biɛ ngɛ sukuu ɔ mi. Nyɛmiyo Edna Bauer kai kpe nɛ e ya nɛ a fia sukuu ɔ he adafi ɔ. E de ke, “I kai bɔ nɛ nyɛmimɛ yi ɔmɛ a bua jɔ ha a. Enɛ ɔ ji he blɔ nɛ a ná.” Jeha babauu nɛ be ɔ, nyɛmimɛ fuu ngɔ a he kɛ wo Teokrase Sɔmɔmi Sukuu ɔ mi, nɛ Yehowa tsɔse mɛ. Mwɔnɛ hu ɔ, wa náa tsɔsemi nɛ ɔ ngɛ Kristofohi A Si Himi Kɛ A Sɔmɔmi Ní Tsumi kpe ɔ mi.—Kane Yesaya 54:13.\n18, 19. (a) Amlɔ nɛ ɔ, kɛ wa peeɔ kɛɛ kɛ náa blɔ tsɔɔmi kpakpahi nɛ yeɔ bua wɔ ngɛ wa sɔmɔmi ní tsumi ɔ mi? (b) Mɛni he je nɛ wa laa ngɛ wa kpehi a sisi ɔ? (Hyɛ daka nɛ ji, “ Anɔkuale ɔ He Lahi Nɛ Wa Laa” a hulɔ.)\n18 Sɔmɔmi Kpe. Kɛ je jeha 1919 ɔ mi tɔɔ nɛ a peeɔ kpe kɛ ha fiɛɛmi yami. Jamɛ a be ɔ mi ɔ, pi asafo ɔ mi bi tsuo nɛ a yaa jamɛ a kpe ɔ sisi—ja nihi nɛ a gbaa wa womi ɔmɛ pɛ. Ngɛ jeha 1923 ɔ mi ɔ, a peeɔ Sɔmɔmi Kpe ɔ si kake daa nyɔhiɔ, nɛ e sa nɛ nihi tsuo ngɛ asafo ɔ mi ɔ nɛ a ya. Benɛ e ke suu jeha 1928 ɔ, a wo asafo ɔmɛ he wami konɛ a pee Sɔmɔmi Kpe ɔ daa otsi, nɛ ngɛ jeha 1935 ɔ mi ɔ, Hwɔɔmi Mɔ ɔ wo asafohi tsuo he wami nɛ a da munyuhi nɛ ngɛ womi wayo nɛ ji, Director a mi ɔ nɔ kɛ pee Sɔmɔmi Kpe ɔ. Pee se ɔ, a ba tsɛ Director womi wayo ɔ ke Informant, nɛ lɔ ɔ se hu ɔ, a ba tsɛ lɛ ke Wa Matsɛ Yemi Sɔmɔmi ɔ. Be bɔɔ se ɔ, kpe nɛ ɔ ba piɛɛ asafo ɔmɛ a blɔ nya tomihi a he.\n19 Mwɔnɛ ɔ, a haa wɔ blɔ tsɔɔmihi ngɛ bɔ nɛ e sa kaa wa tsu fiɛɛmi ní tsumi ɔ ha a he ngɛ wa kpe ɔ eko mi, konɛ waa ya nɔ nɛ waa nyɛɛ Kristo nɔ hyɛmi nɔ́ ɔ se. (Mat. 10:5-13) Ke a ha mo ní kasemi womi ɔ eko ɔ, anɛ o kaseɔ, nɛ o kɛ blɔ tsɔɔmihi nɛ ngɛ mi ɔ tsuɔ ní ngɛ fiɛɛmi mi lo?\nHe Nya Buami Nɛ He Hia Pe Kulaa Ngɛ Jeha a Mi\nKɛ je kaseli ɔmɛ a be ɔ mi tɔɔ nɛ Kristofohi buaa a he nya daa jeha nɛ a yeɔ Kristo gbenɔ Kaimi ɔ (Hyɛ kuku 20)\n20-22. (a) Mɛni he je nɛ wa kaiɔ Yesu gbenɔ ɔ? (b) Mɛni se wa náa ngɛ Kaimi ɔ nɛ wa yaa daa jeha a mi?\n20 Yesu de e kaseli ɔmɛ ke a kai e gbenɔ ɔ kɛ ya si be nɛ e maa ba. Kristo gbenɔ Kaimi ɔ ji gbijlɔ nɛ a yeɔ daa jeha kaa bɔ nɛ a ye Hetsɔmi ɔ. (1 Kor. 11:23-26) Kpe nɛ ɔ haa nɛ nihi ayɔhi abɔ buaa a he nya daa jeha. E haa nɛ nihi nɛ a pɔ mɛ nu ɔ kaiɔ he blɔ nɛ a ná kaa a maa piɛɛ Kristo he kɛ ye Matsɛ ngɛ hiɔwe ɔ. (Rom. 8:17) Ngɛ to kpa amɛ a blɔ fa mi ɔ, e haa nɛ a jeɔ bu nɛ mi kuɔ kpo kɛ haa Mawu Matsɛ Yemi ɔ nya Matsɛ ɔ, nɛ a yeɔ lɛ anɔkuale.—Yoh. 10:16.\n21 Nyɛminyumu Russell kɛ nihi nɛ a piɛɛ e he ɔ yɔse kaa Nyɔmtsɛ ɔ Gbɔkuɛ Niye Ní ɔ he hia wawɛɛ, nɛ a le kaa e sa nɛ a ye Kaimi ɔ si kake ngɛ jeha a mi. April 1880 Blɛfo gbi Hwɔɔmi Mɔ ɔ de ke: “Wa kpɛti nihi babauu nɛ wa ngɛ Pittsburgh hiɛ ɔ pɔɔ wa he nya buami konɛ . . . waa ye Hetsɔmi [Kaimi] ɔ, nɛ waa ye níhi nɛ peeɔ Nyɔmtsɛ ɔ helo kɛ e muɔ he okadi ɔ.” E kɛ we nɛ a bɔni Kpehi peemi ngɛ be nɛ a yeɔ Kaimi ɔ mi. Kekle be nɛ a ngma kpe kaa kikɛ he sane kɛ fɔ si ji jeha 1889. Nihi 225 nɛ a ya jamɛ a kpe ɔ, nɛ a baptisi nihi 22.\n22 Mwɔnɛ ɔ, wa yí kaimi ɔ ngɛ kpehi a sisi hu, se wa fɔɔ nihi nɛ a ngɛ wa kpɔ ɔ mi ɔ nine konɛ a ba piɛɛ wa he kɛ ye Kaimi ɔ ngɛ wa Matsɛ Yemi Asa a nɔ loo he ko nɛ wa hai. Ngɛ jeha 2013 ɔ mi ɔ, nihi nɛ a he hiɛ pe ayɔ 19 nɛ a ba Yesu gbenɔ ɔ Kaimi ɔ sisi. Hyɛ he blɔ ngua nɛ wa ná kaa wa maa fɔ nihi nine konɛ a ba piɛɛ wa he ngɛ gbɔkuɛ nɛ ngɛ klɔuu pe kulaa nɛ ɔ sisi, nɛ waa kɛ mɛ nɛ ye Kaimi ɔ! Anɛ o kɛ bua jɔmi fɔɔ nihi babauu nine konɛ a ba Kaimi ɔ lo?\nNɔ́ Nɛ Wa Ní Peepee Tsɔɔ\n23. Kɛ o naa wa kpe ɔmɛ ha kɛɛ?\n23 Yehowa sɔmɔli nɛ yeɔ anɔkuale ɔ nɛ́ fami kaa a bua a he nya a kaa tlomi. (Heb. 10:24, 25; 1 Yoh. 5:3) Kaa nɔ hyɛmi nɔ́ ɔ, Matsɛ David suɔ be tsuaa be kaa e maa ya Yehowa we ɔ. (La 27:4) E bua jɔɔ Yehowa we ɔ yami he, titli ɔ, ke e ngɛ nihi nɛ a suɔ Mawu ɔ a kpɛti. (La 35:18) Mo susu nɔ hyɛmi nɔ́ nɛ Yesu pee ɔ he nɛ o hyɛ. Benɛ e wɛ po ɔ, e bua jɔ he wawɛɛ kaa e maa hi e Tsɛ ɔ we ɔ—Luka 2:41-49.\nWa kpe ɔmɛ nɛ wa suɔ kaa wa maa ya a tsɔɔ bɔ nɛ Matsɛ Yemi ɔ ji nɔ́ nitsɛnitsɛ kɛ ha wɔ ha\n24. Mɛni ji he blɔhi nɛ wa náa ke wa ya asafo mi kpehi?\n24 Ke wa ya asafo mi kpeehi ɔ, wa tsɔɔ kaa wa suɔ Yehowa, nɛ wa suɔ kaa wa maa wo wa nyɛmimɛ he wami. Wa tsɔɔ hu kaa wa suɔ nɛ waa kase bɔ nɛ wa maa hi si ha kaa Matsɛ Yemi ɔ sisi bimɛ, ejakaa asafo mi kpeehi, kpokpa nɔ kpehi, kɛ kpɔ mi kpehi a sisi titli nɛ wa náa tsɔsemi nɛ ɔmɛ ngɛ. Jehanɛ se hu ɔ, wa kpe ɔmɛ tsɔseɔ wɔ, nɛ a woɔ wɔ he wami bɔ nɛ pee nɛ wa nyɛ nɛ wa tsu ní tsumi nɛ he hia nɛ Mawu Matsɛ Yemi ɔ ngɛ tsue mwɔnɛ ɔ, nɛ ji nihi nɛ a maa pee mɛ Matsɛ Yesu Kristo kaseli konɛ a tsɔse mɛ ɔ. (Kane Mateo 28:19, 20.) Atsinyɛ jemi ko be he kaa wa kpe ɔmɛ nɛ wa suɔ kaa wa maa ya a tsɔɔ bɔ nɛ Matsɛ Yemi ɔ ji nɔ́ nitsɛnitsɛ kɛ ha wɔ ha kaa ni kakaakahi. Nyɛ ha nɛ wa bua nɛ jɔ wa kpe ɔmɛ a he be tsuaa be!\n^ kk. 2 Ngɛ asafo mi kpehi nɛ wa yaa daa otsi ɔ se ɔ, a woɔ wekuhi kɛ ni kakaakahi he wami konɛ a to be nɛ a pee dɛhe ní kasemi aloo weku Mawu jami.\n^ kk. 9 Benɛ e ke suu jeha 2013 ɔ, a pee magbɛ nɔ munyu tumi he womihi nɛ hiɛ pe 180.\nMɛni he je nɛ wa buaa wa he nya a?\nMɛni o ma nyɛ ma de ngɛ kpe slɔɔtohi nɛ wa peeɔ ɔmɛ a he?\nMɛni nɛ o ní peepee ngɛ asafo mi kpehi a he ɔ tsɔɔ? Moo tsɔɔ nya.\nKPEHI NƐ MAWU WE BI PEEƆ DAA JEHA A HAA NƐ A PEEƆ KAKE\nYEHOWA fa Israel bi nyumuhi tsuo kaa a bua a he nya ngɛ Yerusalem si etɛ daa jeha. (2 Mose 23:14-17; 3 Mose 23:34-36) Ke e su be nɛ ɔ, Yesu papaa Yosef ngɔɔ e weku ɔ tsuo kɛ yaa Yerusalem. Eko ɔ, Israel bi kpa nɛ a ji nyumuhi hu peeɔ jã. Mawu we bi nɛ a ngɛ mwɔnɛ ɔ hu buaa a he nya si etɛ daa jeha ngɛ kpokpa nɔ kpehi, kɛ kpɔ mi kpehi a sisi. Kpe nɛ ɔmɛ haa nɛ wa kaiɔ níhi nɛ sa kadimi wawɛɛ nɛ ya nɔ ngɛ Mawu blɔ nya tomi fã nɛ ngɛ zugba a nɔ ngɛ nyagbe ligbi nɛ ɔmɛ a mi ɔ. Mo susu kpe nɛ ɔmɛ, kɛ nɔ́ nɛ ha nɛ a sa kadimi ɔ he nɛ o hyɛ.\nJeha 1919: Cedar Point, Ohio ngɛ U.S.A.\nKekleekle kpe nɛ a pee ngɛ kekle Je Mi Ta a se.\nA wo fiɛɛmi ní tsumi ɔ mi he wami.\nA fia adafi kaa a ma bɔni womi tɛtlɛɛ nɛ ji, The Golden Age (amlɔ nɛ ɔ Awake!) ɔ peemi.\nJeha 1922: Cedar Point, Ohio\nA wo fiɛɛmi ní tsumi ɔ mi he wami ngɛ magbɛ nɔ munyu nɛ e yi ji “Matsɛ Yemi ɔ” ɔ mi. Munyu tulɔ ɔ kɛ kã de ke: “Nyɛɛ fia, nyɛɛ fia, nyɛɛ fia Matsɛ ɔ kɛ e Matsɛ Yemi ɔ he gɔgɔ”!\nJeha 1931: Columbus, Ohio\nWa ngɔ biɛ Yehowa Odasefohi kɛ fɔ wa nɔ.\nJeha 1935: Washington, D.C.\nKekle be nɛ wa ba le kaa “nimli asafo” nɛ a tu a he munyu ngɛ Kpojemi 7:9 ɔ ji nihi nɛ a maa hi zugba a nɔ kɛ ya neneene.\nJeha 1942: New World Theocratic Kpe, a pee ngɛ mahi 85 a mi ngɛ je kɛ wɛ\nMagbɛ nɔ munyu nɛ e yi ji, “Tue Mi Jɔmi—E Maa Hi Si Daa Lo?” ɔ ha nɛ wa nu gbami nɛ ngɛ Kpojemi yi 17 ɔ sisi, nɛ e tsɔɔ kaa ngɛ Je Mi Ta enyɔne ɔ se ɔ, wa ma ná he blɔ kɛ bua Mawu Matsɛ Yemi ɔ sisi bi fuu a nya.\nJeha 1950: Theocracy’s Increase Kpe\nA je New World Translation of the Christian Greek Scriptures ɔ kpo.\nJeha 1958: Divine Will Mahi A Kpɛti Kpe\nMahi a kpɛti kpe nɛ pe kulaa nɛ a pee ngɛ ma kake mi; nihi nɛ a he hiɛ pe 250,000 nɛ a je mahi 123 a nɔ ya bua a he nya ngɛ New York.\nJeha 1961: United Worshipers Kpe\nA je New World Translation of the Holy Scriptures mluku ɔ kpo.\nJeha 1992: “Light Bearers” Kpe\nEnɛ ɔ ji kekle mahi a kpɛti kpe nɛ Yehowa Odasefohi pee ngɛ blema Soviet Union, ngɛ St. Petersburg ngɛ Russia.\nJeha 1993: “Divine Teaching” Kpe, Kyiv ngɛ Ukraine\nNgɛ yi nɔ sane mi tsuo ɔ, enɛ ɔ ji kpe nɛ a pee nɛ a baptisi nihi 7,402.\nJeha 2011: ‘Mawu Matsɛ Yemi ɔ Nɛ Ba!’ Kpe\nA pee tsakemi ngɛ bɔ nɛ wa nu gbami nɛ kɔɔ amaga nɛ Daniel yi 2 tu he munyu ɔ sisi ɔ he. Amlɔ nɛ ɔ, wa ba le kaa amaga a nanewɛɛ ɔmɛ nɛ a kɛ dade kɛ zu pee ɔ daa si kɛ ha Anglo-Amerika nɔ yemi ɔ, nɛ ji nɔ yemi nɛ maa hi si kɛ yaa si benɛ Mawu Matsɛ Yemi ɔ maa ywia okadi peemi mi amaga a tsuo.\nJeha 2014: ‘Nyɛ Hla Mawu Matsɛ Yemi ɔ Kekle!’ Kpe\nKristo Matsɛ Yemi ngɛ hiɔwe ɔ ye jeha 100.\n“ANƆKUALE Ɔ HE LAHI NƐ WA LAA”\nYEHOWA we bi suɔ kaa a ma la e he la kɛ je e yi. Kaa nɔ hyɛmi nɔ́ ɔ, benɛ Yehowa kpɔ Israel bi ɔmɛ ngɛ Egipt bi ɔmɛ a dɛ mi ngɛ Wo Tsu ɔ mi ɔ, Israel bi ɔmɛ la bua jɔmi la kɛ tsɔɔ kaa a bua jɔ nɔ́ nɛ Yehowa pee ha mɛ ɔ he. (2 Mose 15:1-21) Pee se ɔ, lami ba pee jami nɛ a kɛ haa Yehowa ngɛ sɔlemi we ɔ fã nɛ he hia wawɛɛ. (1 Kron. 23:4, 5; 25:7) Ngɛ Yesu kɛ e kaseli ɔmɛ a be ɔ mi ɔ, a la yi jemi lahi kɛ ha Yehowa.—Mat. 26:30; Efe. 5:19.\nJã nɔuu nɛ benɛ Nyɛminyumu Russell kɛ nihi nɛ a piɛɛ e he ɔ bɔni anɔkuale ɔ nami ekohu ɔ, a kɛ la slɔɔtohi tsu ní ngɛ Yehowa jami mi. Benɛ February 15, 1896 Blɛfo gbi Hwɔɔmi Mɔ ɔ ngɛ se nami nɛ ngɛ la nɛ wa la a he munyu tue ɔ, e de ke: “Anɔkuale ɔ he lahi nɛ Mawu we bi laa a ji blɔ kpakpa nɛ a ma nyɛ maa gu nɔ kɛ ha anɔkuale ɔ nɛ sɛ a yi mi kɛ a tsui mi.”\nAMLƆ NƐ Ɔ\nWeku Mawu Jami—Anɛ O Ma Nyɛ Ma Ha Nɛ E Ngɔ Lo?\nMoo hyɛ bɔ nɛ nihi peeɔ a weku Mawu jami ha ngɛ ma ekpaekpahi a nɔ konɛ o na bɔ nɛ mo hu o maa pee o nɔ́ ɔ ha.\nWa Nyɛmimɛ Ɔmɛ Ngɛ Je Kɛ Wɛ\nWeku Mawu Jami Mi Ní Tsumihi